Η επίδραση συνδυαστικών προπονητικών προγραμμάτων στο νερό και στη ξηρά αναφορικά με τους παράγοντες φυσικής κατάστασης κατά τη διάρκεια της μεταβατικής περιόδου στο ποδόσφαιρο
Authors: Κομσής Στέργιος 
Published: June 2021

Το ποδόσφαιρο είναι ένα σύνθετο, άθλημα το οποίο απαιτεί από τους παίκτες να εκτελέσουν πολυάριθμες δράσεις, που απαιτούν αντοχή, δύναμη, ταχύτητα, αλτική ικανότητα και ευκινησία. Οι περισσότερες ημιεπαγγελματικές και ερασιτεχνικές ομάδες δεν εφαρμόζουν κάποια προπονητική δραστηριότητα στο διάστημα που μεσολαβεί από την ολοκλήρωση της αγωνιστικής περιόδου μέχρι την έναρξη της προαγωνιστικής περιόδου της επόμενης χρονιάς, δηλαδή κατά τη μεταβατική περίοδο, πράγμα που μπορεί να έχει επιπτώσεις στην απόδοση των αθλητών. Σκοπός της παρούσας έρευνας ήταν να αξιολογηθούν οι παράγοντες φυσικής κατάστασης αθλητών ποδοσφαίρου, αναφορικά με τα κινηματικά, τα δυναμικά και τα ηλεκτρομυογραφικά χαρακτηριστικά, αλλά και μέσα από δοκιμασίες παιδιάς μετά από την εφαρμογή συνδυαστικού προγράμματος προπόνησης με την αντίσταση του νερού αλλά και συνδυαστικού προγράμματος προπόνησης στη ξηρά. Επίσης να εξεταστούν οι επιπτώσεις της αποπροπόνησης χωρίς την εφαρμογή προγράμματος προπόνησης (Detraining) στο συγκεκριμένο χρονικό διάστημα , και τέλος οι παραπάνω ομάδες να συμμετέχουν σε πρόγραμμα προαγωνιστικής περιόδου κοινό για όλες και στο τέλος να συγκριθούν μεταξύ τους. Το δείγμα της έρευνας αποτέλεσαν 36 ερασιτέχνες αθλητές (n=36) ποδοσφαίρου, ερασιτεχνικών σωματείων ηλικίας 19 έως 24, ετών χωρίς προβλήματα τραυματισμών οι οποίοι με τυχαίο τρόπο επιλογής χωρίσθηκαν σε 3 ομάδες. Το πρόγραμμα προπόνησης για καθεμία από τις ομάδες ήταν διαφορετικό. Η πρώτη ομάδα (n1=12) ήταν η ομάδα που ακολούθησε συνδυαστικό πρόγραμμα προπόνησης με τα στοιχεία της φυσικής κατάστασης να περιλαμβάνουν επιβαρύνσεις με την αντίσταση του νερού ATP (Aqua Training Program) Group. Η δεύτερη ομάδα (n2=12) είναι η ομάδα που ακολούθησε συνδυαστικό πρόγραμμα προπόνησης με τα στοιχεία της φυσικής κατάστασης να περιλαμβάνουν επιβαρύνσεις προπόνησης στο γήπεδο (ξηρά) FTP (Field Training Program).ενώ η Τρίτη ομάδα (n3=12) η ομάδα ελέγχου CGD (Control Group Detraining), δεν ακολούθησε κάποιο συγκεκριμένο προπονητικό πρόγραμμα, (Detraining). Η διαδικασία καταγραφής των δεδομένων κατά την εκτέλεση των δοκιμασιών πραγματοποιήθηκε σε τρείς διαφορετικές χρονικές περιόδους, η αρχική μέτρηση πραγματοποιήθηκε στο τέλος της αγωνιστικής περιόδου και πριν από την εφαρμογή των προπονητικών προγραμμάτων της μεταβατικής περιόδου διάρκειας 4 εβδομάδων, η δεύτερη μέτρηση στη χρονική περίοδο μετά από την εφαρμογή των προπονητικών προγραμμάτων της μεταβατικής περιόδου και πριν την έναρξη της προαγωνιστικής περιόδου ενώ η Τρίτη μέτρηση πραγματοποιήθηκε ,στο τέλος της προαγωνιστικής περιόδου, διάρκειας 6 εβδομάδων Οι εργαστηριακές μετρήσεις περιλάμβαναν καταγραφή των ανθρωπομετρικών χαρακτηριστικών όπως το ύψος και σωματικό βάρος για τον υπολογισμό του δείκτη μάζας σώματος BMI (Σ. Βάρος / Ύψος2 ) και λιπομέτρηση με δερματοπτυχόμετρο από δερματοπτυχές σε 4 σημεία, επίσης κατακόρυφα άλματα από ημικάθισμα, Squat Jump (SJ) και κατακόρυφα άλματα ύστερα από πτώση από ύψος 30 εκ. Drop Jump30 (DJ30), με ταυτόχρονη λήψη κινηματικών, δυναμικών και ηλεκτρομυογραφικών χαρακτηριστικών στη συνέχεια δοκιμασίες για τη καταγραφή της παραγόμενης δύναμης με ταυτόχρονη λήψη κινηματικών, δυναμικών και ηλεκτρομυογραφικών χαρακτηριστικών όπου οι συμμετέχοντες εκτέλεσαν. μέγιστη ισομετρική δύναμη των κάτω άκρων Fmaxiso σε γωνίες άρθρωσης γονάτου, 120, μέγιστη έκκεντρη δύναμη των κάτω άκρων Fmaxecc, και μέγιστη σύγκεντρη δύναμη των κάτω άκρων Fmaxcon και τέλος πραγματοποιήθηκαν οι δοκιμασίες παιδιάς, όπου χρησιμοποιήθηκε η δοκιμασία καρδιοαναπνευστικής αντοχής YO-YO IR1, η αξιολόγηση της ικανότητας επίτευξης μέγιστης επιτάχυνσης (10m), της μέγιστης δρομικής ταχύτητας 20m με αρχική επιτάχυνση 10m (Flying start), της μέγιστης δρομικής ταχύτητας (30m) και το Illinois Agility Run Test για την αξιολόγηση της ευκινησίας. Η αξιολόγηση των κινηματικών χαρακτηριστικών των δοκιμασιών πραγματοποιήθηκε με το APAS (Ariel Performance Analysis System), των δυναμικών και ηλεκτρομυογραφικών χαρακτηριστικών, με τα προγράμματα ανάλυσης Bioware και Bioanalysis. Για τον έλεγχο του δείγματος αναφορικά με την ομοιογένεια του, πραγματοποιήθηκε αρχικά ανάλυση ONEWAY ANOVA. Στη συνέχεια για να ελεγχθεί η επίδραση των προγραμμάτων μεταξύ των ομάδων, χρησιμοποιήθηκε ανάλυση MANOVA, με επαναλαμβανόμενες μετρήσεις , REPEATED MEASURES. Ακολούθως πραγματοποιήθηκε ONEWAY ANOVA ,πριν και μετά από το προπονητικό πρόγραμμα της μεταβατικής περιόδου, αλλά και πριν από την έναρξη της αγωνιστικής περιόδου. Και τέλος έγιναν PAIRED T-TEST των ομάδων ξεχωριστά πριν και μετά το προπονητικό πρόγραμμα της μεταβατικής περιόδου, αλλά και πριν από την έναρξη της αγωνιστικής περιόδου. Το επίπεδο σημαντικότητας ορίσθηκε στο P≤0.05. Τα αποτελέσματα μας έδειξαν ότι στις αρχικές μετρήσεις που πραγματοποιήθηκαν δεν υπήρξαν στατιστικά σημαντικές διαφορές μεταξύ των ομάδων στις μεταβλητές που επιλέχθηκαν. Στη συνέχεια στην δεύτερη και ενδιάμεση μέτρηση υπήρξαν στατιστικά σημαντικές διαφορές μεταξύ των ομάδων ATP και CGD αλλά και μεταξύ των FTP και CGD, με την CGD να βρίσκεται χαμηλότερα από τις υπόλοιπες δυο, οι οποίες δεν διέφεραν στατιστικά σχεδόν σε όλες τις μεταβλητές. Τέλος στην τρίτη και τελική μέτρηση υπήρξαν στατιστικά σημαντικές διαφορές μεταξύ των ομάδων ATP και CGD αλλά και μεταξύ των FTP και CGD, με την CGD να βρίσκεται πάλι χαμηλότερα από τις υπόλοιπες δυο, οι οποίες δεν διέφεραν στατιστικά σχεδόν σε όλες τις μεταβλητές. Συμπερασματικά τόσο το πρόγραμμα προπόνησης της φυσικής κατάστασης στην ξηρά (FTP) αλλά και το πρόγραμμα προπόνησης φυσικής κατάστασης μέσα στο νερό (ATP) πραγματοποίησαν παρόμοιες προσαρμογές στους δείκτες φυσικής κατάστασης, με βελτίωση ή σταθεροποίηση σε ορισμένους, αλλά και μείωση σε κάποιους άλλους μετά από τη μεταβατική περίοδο, και παρόμοια ανάπτυξη κατά τη προαγωνιστική περίοδο, ενώ στην ομάδα (CGD), λόγω της αποπροπόνησης παρουσιάστηκε μείωση σχεδόν σε όλους τους δείκτες μετά από τη μεταβατική περίοδο, πράγμα το οποίο είχε ως αποτέλεσμα τις μειωμένες προσαρμογές μετά από την προαγωνιστική περίοδο σε σχέση με τις υπόλοιπες δύο ομάδες.